ຄະນະຮັບຜິດຊອບລະດັບຊາດ ຈັດງານກິລາແຫ່ງຊາດ ຄັ້ງທີ XI ເຫັນດີຮັບຮອງເອົາມື້ເປີດ-ປິດ “ຊຽງຂວາງ ເກມ” ແລະ ຕັດເຫຼືອ 25 ປະເພດກິລາ
ກອງປະຊຸມຄະນະຮັບຜິດຊອບລະດັບຊາດ ຄັ້ງທີ V ຈັດງານມະຫະກຳກິລາແຫ່ງຊາດ ຄັ້ງທີ XI ເຫັນດີເປັນເອກະພາບ ກໍານົດງານມະຫະກໍາກິລາແຫ່ງຊາດ ຄັ້ງທີ XI ທີ່ແຂວງຊຽງຂວາງ ເປັນເຈົ້າພາບ ໃຫ້ເປີດໃນວັນທີ 13 ທັນວາ 2022 ແລະ ປິດວັນທີ 22 ທັນວາ 2022. ພ້ອມດຽວກັນກໍເຫັນດີຕັດປະເພດກິລາເຮືອຊ່ວງ, ກິລາບີລຽດ-ສະນຸກເກີ ແລະ ກິລາໂບລິ້ງ ອອກ. ຂະນະທີ່ລາຍການສະແດງໃນພິທີເປີດ-ປິດ ແມ່ນໃຫ້ປັບປຸງຕາມທິດກະທັດຮັດ ເໝາະສົມກັບສະພາບຄວາມເປັນຈິງ.
ກອງປະຊຸມດັ່ງກ່າວ, ໄດ້ຈັດຂຶ້ນໃນວັນທີ 18 ກໍລະກົດ 2022 ທີ່ຫ້ອງປະຊຸມໃຫຍ່ ຫ້ອງວ່າການປົກຄອງແຂວງຊຽງຂວາງ, ໂດຍພາຍໃຕ້ການເປັນປະທານຂອງ ທ່ານ ບຸນຈັນ ສີວົງພັນ ເຈົ້າແຂວງແຂວງຊຽງຂວາງ ທັງເປັນປະທານຈັດງານມະຫະກໍາກິລາແຫ່ງຊາດ ຄັ້ງທີ XI ແລະ ທ່ານ ຮສ.ປອ ພຸດ ສິມມາລາວົງ ລັດຖະມົນຕີກະຊວງສຶກສາທິການ ແລະ ກິລາ ທັງເປັນປະທານຮ່ວມຈັດງານມະຫະກຳກິລາແຫ່ງຊາດ ຄັ້ງທີ XI, ມີຄະນະຮັບຜິດຊອບລະດັບຊາດ ຂັ້ນສູນກາງ ແລະ ທ້ອງຖິ່ນ, ຄະນະຮັບຜິດຊອບລະດັບຊາດ ຊຸດເກົ່າ, ຫົວໜ້າຫ້ອງວ່າການປົກຄອງແຂວງ, ຫົວໜ້າກໍາມະການ, ວິຊາການແຕ່ລະພາກສ່ວນ ທີ່ເຮັດວຽກຮັບໃຊ້ກອງປະຊຸມ ເຂົ້າຮ່ວມຢ່າງພ້ອມພຽງ.
ໃນພິທີ, ບັນດາຜູ້ແທນທີ່ເຂົ້າຮ່ວມກອງປະຊຸມແມ່ນໄດ້ຮັບຟັງການລາຍງານຂອງບັນດາກໍາມະການຝ່າຍຕ່າງໆ ເຊັ່ນ: ວຽກງານກອງເລຂາ, ກໍາມະການຝ່າຍເຕັກນິກ-ຈັດການແຂ່ງຂັນ, ກໍາມະການເປີດ-ປິດ, ກໍາມະການເສດຖະກິິດ-ລະດົມທຶນ, ກໍາມະການສະຖານທີ່ພັກ-ອາຫານ, ກໍາມະການການແພດ-ສຸຂະພາບ ແລະ ລາຍງານການກະກຽມການຈັດງານແຂ່ງຂັນກິລາຄົນພິການທົ່ວປະເທດ ຄັ້ງທີ III ທີ່ແຂວງຊຽງຂວາງ ເປັນເຈົ້າພາບ, ລາຍງານການຈັດຕັ້ງປະຕິບັດການກະກຽມຄວາມພ້ອມໃນການຈັດງານມະຫະກໍາກິລາແຫ່ງຊາດ ຄັ້ງທີ XI ໃນໄລຍະຜ່ານມາ, ວຽກຈຸດສຸມທີ່ຈະຕ້ອງຮີບດ່ວນ ແລະ ບາງຫົວຂໍ້ ເພື່ອນໍາສະເໜີຂໍຄວາມເປັນເອກະພາບຕົກລົງຈາກກອງປະຊຸມ. ຫຼັງຈາກນັ້ນ, ຜູ້ແທນກອງປະຊຸມໄດ້ປະກອບຄໍາເຫັນຕໍ່ກັບບັນດາກໍາມະການທີ່ໄດ້ລາຍງານ ພ້ອມທັງໃຫ້ຄໍາເຫັນດ້ານວິທີການ, ຮູບແບບ ແລະ ທາງອອກ ເພື່ອການຈັດຕັ້ງປະຕິບັດໃນຕໍ່ໜ້າ. ພ້ອມນັ້ນ, ກອງປະຊຸມໄດ້ຮັບຟັງຄໍາເຫັນຂອງທ່ານ ຮສ.ປອ ພຸດ ສິມມາລາວົງ ລັດຖະມົນຕີກະຊວງສຶກສາທິການ ແລະ ກິລາ ທັງເປັນປະທານຮ່ວມຈັດງານມະຫະກໍາກິລາແຫ່ງຊາດ ຄັ້ງທີ XI ທີ່ໄດ້ໃຫ້ທິດທາງແຕ່ລະບັນຫາ ແລະ ຄໍາເຫັນຊີ້ນໍາຂອງ ທ່ານ ບຸນຈັນ ສີວົງພັນ ແຂວງຊຽງຂວາງ ປະທານຈັດງານມະຫະກໍາກິລາແຫ່ງຊາດ ຄັ້ງທີ XI ໃນການຈັດຕັ້ງປະຕິບັດບັນດາໜ້າວຽກຂອງແຕ່ລະກໍາມະການ ແລະ ວຽກງານຈຸດສຸມ ເພື່ອກະກຽມຄວາມພ້ອມໃນການຈັດງານມະຫະກໍາກິລາແຫ່ງຊາດ ຄັ້ງທີ XI ໃຫ້ທັນເວລາ.
ຜ່ານການປະກອບຄໍາເຫັນຂອງຄະນະຮັບຜິດຊອບລະດັບຊາດ ຊຸດໃໝ່ ແລະ ຊຸດເກົ່າ ແລະ ຂອງບັນດາຜູ້ແທນ ແລະ ແຂກທີ່ເຂົ້າຮ່ວມ ກອງປະຊຸມມີຄວາມເປັນເອກະພາບມີມະຕິ ດັ່ງນີ້: ເຫັນດີເປັນເອກະພາບ ປັບປຸງກໍານົດງານມະຫະກໍາກິລາແຫ່ງຊາດ ຄັ້ງທີ XI ທີ່ແຂວງຊຽງຂວາງ ເປັນເຈົ້າພາບ ມື້ເປີດແມ່ນເຫັນດີ ວັນທີ 13 ທັນວາ 2022 ແລະ ມື້ປິດແມ່ນວັນທີ 22 ທັນວາ 2022; ເຫັນດີຮ່າງໜັງສືສະເໜີຈາກແຂວງເຈົ້າພາບຊຽງຂວາງ ແລະ ກະຊວງສຶກສາທິການ ແລະ ກິລາ ເພື່ອລາຍງານຂໍອະນຸມັດ ນໍາຫ້ອງວ່າການສໍານັກງານນາຍົກລັດຖະມົນຕີ ໃຫ້ສໍາເລັດ ພາຍໃນທ້າຍເດືອນ ກໍລະກົດ 2022; ກອງເລຂາ ງານມະຫະກໍາກິລາແຫ່ງຊາດ ຄັ້ງທີ XI ກໍານົດລະບອບແບບແຜນວິທີເຮັດວຽກ, ກົນໄກການປະສານງານ ໂດຍສົມທົບກັບກຳມະການຝ່າຍຕ່າງໆ ກໍານົດແຜນການ, ກໍານົດໜ້າວຽກ, ປະຕິທິນການເຮັດວຽກໃຫ້ລະອຽດຈະແຈ້ງ, ກໍານົດຜູ້ປະຈໍາການກອງເລຂາ ເພື່ອສາມາດປະສານງານໃຫ້ມີຄວາມວ່ອງໄວທັນການ; ໃຫ້ແຂວງເຈົ້າພາບ ຮີບຮ້ອນປັບປຸງຂໍ້ຕົກລົງແຕ່ງຕັ້ງບັນດາກໍາມະການ ແລະ ອະນຸກໍາມະການຝ່າຍຕ່າງໆ ໃຫ້ສອດຄ່ອງກັບໜ້າວຽກຕົວຈິງ, ຕາມງົບປະມານຕົວຈິງ ແລະ ຕາມທິດປະຢັດຂອງລັດຖະບານ ໃຫ້ສໍາເລັດ ພາຍໃນຕົ້ນເດືອນສິງຫາ 2022; ເຫັນດີຕາມການລາຍງານຂອງຫົວໜ້າກໍາມະການເຕັກນິກ-ຈັດການແຂ່ງຂັນ ຮູບແບບການຈັດການແຂ່ງຂັນກິລາ ກໍານົດເປັນ 5 ໝວດປະເພດກິລາ, ແບ່ງການແຂ່ງຂັນເປັນແຕ່ລະໄລຍະ ເລີ່ມແຕ່ວັນທີ 8-15 ພະຈິກ 2022, ວັນທີ 17-21 ພະຈິກ 2022, ວັນທີ 23–28 ພະຈິກ 2022, ວັນທີ 30 ພະຈິກ ຫາ 10 ທັນວາ 2022 ແລະ ວັນທີ 9-22 ທັນວາ 2022; ງານມະຫະກໍາກິລາແຫ່ງຊາດ ຄັ້ງທີ XI ໃນເມື່ອກ່ອນ ໄດ້ກໍານົດການຈັດການແຂ່ງຂັນກິລາ ຈໍານວນ 28 ປະເພດ ແລະ ໄດ້ຕັດອອກ 3 ປະເພດ ຄື: ກິລາເຮືອຊ່ວງ, ກິລາບີລຽດ-ສະນຸກເກີ, ກິລາໂບລິ້ງ ແລະ ໄດ້ກໍານົດການແຂ່ງຂັນ 25 ປະເພດກິລາ ໃນງານມະຫະກໍາກິລາແຫ່ງຊາດ ຄັ້ງທີ XI.
ສ່ວນລາຍການສະແດງພິທີເປີດ ແລະ ພິທີປິດ ແມ່ນໃຫ້ປັບປຸງຕາມທິດກະທັດຮັດ ເໝາະສົມກັບສະພາບຄວາມເປັນຈິງ ໂດຍມີການຕັດຮອນບາງລາຍການສະແດງ ແລະ ຈໍານວນພົນໃຫ້ໜ້ອຍລົງ ໂດຍນໍາໃຊ້ສິລະປະພື້ນເມືອງ ທີ່ມີທ່າແຮງໃນທ້ອງຖິ່ນ ພາຍໃນແຂວງ ແລະ ການສະແດງມືອາຊີບ ແຕ່ໃຫ້ຮັກສາໄດ້ຈິດໃຈເນື້ອໃນຂອງ ຊຽງຂວາງເກມ, ມອບໃຫ້ກໍາມະການກ່ຽວຂ້ອງປັບປຸງ, ຮີບຮ້ອນອອກແບບມາໃໝ່ ເພື່ອໃຫ້ຄະນະຮັບຜິດຊອບພິຈາລະນາຕົກລົງ; ອະນຸກໍາມະການສວນສະໜາມ ໃຫ້ຄົ້ນຄວ້າປັບປຸງຮູບແບບ ພິທີຂໍໄຟສັກສິດ ແລະ ຮູບແບບພິທີຈຸດທວນໄຟໃນພິທີເປີດງານຄືນໃໝ່ ແລ້ວນໍາສະເໜີຂໍການຕົກລົງເພື່ອດໍາເນີນການຕົວຈິງ; ມອບໃຫ້ຄະນະຮັບຜິດຊອບຕິດຕາມການກໍ່ສ້າງ ແລະ ສ້ອມແປງ, ຮີບຮ້ອນສົມທົບກັບກໍາມະການເຕັກນິກ-ຈັດການແຂ່ງຂັນ ຮີບຮ້ອນລົງກວດກາສະໜາມແຂ່ງຂັນ, ສະໜາມຝຶກຊ້ອມ, ສະຖານທີ່ພັກຂອງຄູຝຶກ, ນັກກິລາຂອງບັນດາແຂວງ, ນະຄອນຫຼວງ, ກະຊວງຕ່າງໆ ທີ່ຈະມາເຂົ້າຮ່ວມງານມະຫະກໍາກິລາແຫ່ງຊາດ ຄັ້ງທີ XI ໃຫ້ສໍາເລັດພາຍໃນເດືອນສິງຫາ 2022; ມອບໃຫ້ກໍາມະການປ້ອງກັນຊາດ, ປ້ອງກັນຄວາມສະຫງົບ ປັບປຸງແຜນຕາມສະພາບການຕົວຈິງ ເພື່ອຮັບປະກັນຄວາມສະຫງົບປອດໄພ ໃຫ້ໄດ້ 100%; ເພີ່ມທະວີຂອດການປະສານງານ ລະຫວ່າງເຈົ້າພາບ, ສູນກາງ, ກະຊວງ ແລະ ບັນດາແຂວງ ເພື່ອຮັບປະກັນໃຫ້ການຮ່ວມມື, ປະສານງານ, ການຈັດສົ່ງຂໍ້ມູນໃຫ້ທົ່ວເຖິງ ແລະ ທັນການ, ຮັບປະກັນການຈັດຕັ້ງປະຕິບັດຢ່າງມີຜົນແຕ່ລະໜ້າວຽກ; ແຜນການກໍານົດວັນ, ເວລາ ການເຄື່ອນໄຫວຂອງກອງປະຊຸມຕ່າງໆ ແລະ ການກໍານົດແຜນວຽກຂອງຄະນະກໍາມະການ ແລະ ອະນຸກໍາມະການຕ່າງໆ ແມ່ນໃຫ້ຮີບຮ້ອນປັບປຸງໃຫ້ສໍາເລັດ ຕົ້ນເດືອນສິງຫາ 2022 ເພື່ອໃຫ້ກໍາມະການຝ່າຍຕ່າງໆ ຈະໄດ້ເອົາໄປຜັນຂະຫຍາຍປັບເປັນແຜນລະອຽດຂອງຕົນ; ກໍາມະການ ການແພດ ແລະ ສຸຂະພາບ ຕ້ອງວາງແຜນດ້ານອຸປະກອນການແພດ, ຢາ, ພາຫະນະຮັບໃຊ້ຄົນເຈັບໃຫ້ພຽງພໍ ແລະ ທັນການ ພ້ອມທັງວາງມາດຕະການຕອບໂຕ້ພະຍາດ ໂຄວິດ-19 ຢ່າງເຂັ້ມງວດ; ເຈົ້າພາບຈັດງານມະຫະກໍາກິລາແຫ່ງຊາດ ຄັ້ງທີ XI ຕ້ອງໄດ້ຮ່າງໜັງສືແຈ້ງເຊີນເຖິງບັນດາກະຊວງ, ແຂວງ ແລະ ນະຄອນຫຼວງ ເຂົ້າຮ່ວມງານມະຫະກໍາກິລາແຫ່ງຊາດ ຄັ້ງທີ XI ພາຍຫຼັງທີ່ຫ້ອງວ່າການສໍານັກງານນາຍົກລັດຖະມົນຕີ ອະນຸມັດ; ດ້ານວັດຖຸ-ອຸປະກອນ ຮັບໃຊ້ຕ່າງໆ ທີ່ໄດ້ຈັດຊື້ມາແລ້ວ ເຖິງຈະເປັນເນື້ອໃນ ແລະ ວັນທີເກົ່າ ແມ່ນເຫັນດີ ໃຫ້ສືບຕໍ່ນໍາໃຊ້ໃນປີ 2022; ການຈັດງານແຂ່ງຂັນກິລາຄົນພິການທົ່ວປະເທດ ຄັ້ງທີ III ທີ່ແຂວງຊຽງຂວາງ ເປັນເຈົ້າພາບ ແມ່ນເຫັນດີຕາມການສະເໜີຂອງກົມກິລາມວນຊົນ, ພະລະ ແລະ ສິລະປະສຶກສາ ຊຶ່ງຈະໄດ້ຈັດການແຂ່ງຂັນກິລາ 7 ປະເພດ, ໄລຍະການແຂ່ງຂັນ ແລະ ມື້ເປີດ-ປິດ ລະຫວ່າງວັນທີ 14-18 ມີນາ 2023, ສໍາລັບພິທີເປີດ-ປິດ ແມ່ນກໍານົດວັນເວລາດຽວກັນ, ການແຕ່ງຕັ້ງຄະນະຮັບຜິດຊອບງານກິລາຄົນພິການ ສະເໜີຫ້ອງວ່າການສໍານັກງານນາຍົກລັດຖະມົນຕີ ພິຈາລະນາແຕ່ງຕັ້ງ ກ່ຽວກັບແຜນງົບປະມານຮັບໃຊ້ງານກິລາຄົນພິການທົ່ວປະເທດ ແມ່ນໃຫ້ກົມກິລາມວນຊົນ, ພະລະ ແລະ ສິລະປະສຶກສາ ໃຫ້ສົມທົບກັບ ກົມການເງິນ ກະຊວງສຶກສາທິການ ແລະ ກິລາ, ກະຊວງການເງິນ ແລະ ແຂວງຊຽງຂວາງ.
ຂ່າວໂດຍ: ລູກນ້ຳເຊ ອິນທະດາລິນ